Frp oppretter intern sak mot Per–Willy Amundsen etter flere Facebook-innlegg
Tidligere justisminister Per-Willy Amundsen er i hardt vær etter flere Facebook-innlegg om islamister og «radikale kvinnemennesker». Nå oppretter partiet sak mot ham. Det bekrefter partileder Sylvi Listhaug på landsstyremøtet på Gardermoen lørdag. – Det er klart det vil bli en intern prosess på den saken, fordi vi finner det totalt uakseptabelt å oppføre seg på en slik måte i sosiale medier. Hun vil ikke kommentere om Amundsen kan bli sittende som leder i justiskomiteen på Stortinget. Hevdet han førte liste over islamister Amundsen skrev torsdag kveld i kommentarfeltet under et innlegg om hans støtte til Israel at han førte en liste over islamister og ville sende dem hjem til sitt hjemland. Overfor VG hevdet han at utspillet var ironisk. I kommentarfeltet til innlegget, som ble slettet, skrev Amundsen: «Islamister som ytrer seg her kan reise til helvete. Jeg vil gjøre alt jeg kan for å sende dere hjem til deres hjemland. Dersom du ytrer deg med antisemittiske holdninger her fram til 2025 kan vi rydde opp. La oss telle dere opp ... Og sende dere ut», heter det blant annet i innlegget som avisen gjengir. – Man må ha sett hele debatten for å forstå konteksten. Den var full av antisemittiske innlegg, direkte jødehat. I tillegg kom det flere sterke personangrep mot meg. Jeg ble blant annet kalt «undermenneske», «nazist» og «broren til ABB», hevder Amundsen i sitt svar til NTB. Whisky-fyll ga kvinnedagen-innlegg Natt til fredag la Amundsen også ut et innlegg i anledning kvinnedagen, der han gikk ut mot «radikale kvinnemennesker som ikke vet opp eller ned på en penis». Kvinnene har lykkes i å «holde menn tilbake», skrev Amundsen i innlegget, som ble gjengitt av Dagbladet og siden slettet. Til avisen forklarte Amundsen at han hadde drukket for mye whisky, og at han ikke kunne huske å ha lagt det ut, men at det trolig var han som sto bak. – Det er ikke noe jeg ville skrevet i dag. Det hører ikke hjemme på en Facebook-side til en politiker. Det er et språk som ikke er greit, sa Amundsen. Listhaug: Ikke noe partiet kan stå inne for Frp-leder Sylvi Listhaug er fornøyd med at Per-Willy Amundsen har fjernet Facebook-kommentarene, og at han erkjenner at han ikke burde skrevet det han gjorde. – Vi forventer at våre stortingsrepresentanter hever seg over et slikt opphetet debattnivå i sosiale medier, uttalte Listhaug fredag. Senere samme kveld kom partilederen med en skarpere kritikk av Amundsen. – Det er ikke akseptabelt for våre politikere å oppføre seg slik i sosiale medier, sa Listhaug til NTB. – Jeg er veldig skuffet over denne oppførselen. Det er ikke akseptabelt for våre politikere å oppføre seg slik i sosiale medier. Denne saken beklager jeg på vegne av partiet, og vi vil følge opp dette internt, la hun til. Aftenposten har bedt om kommentar fra Per-Willy Amundsen, men han har ikke svart lørdag.
Per-Willy Amundsen (Frp) hevdet på Facebook å ha en liste over islamister for å sende dem hjem til hjemlandet.  I et annet innlegg gikk han ut mot «radikale kvinnemennesker som ikke vet opp eller ned på en penis». Amundsen har siden slettet innleggene.  Frp-leder Sylvi Listhaug er fornøyd med at Amundsen har fjernet kommentarene og sier at partiet ikke støtter slike utsagn.